C 47/114
SL
Uradni list Evropske unije
7.2.2023
sreda 6. julija 2022
80. pozdravlja, da je bila sprejeta državna strategija za sodni pregon vojnih zločinov za obdobje 2021–2026 in da so nedavno začeli delovati različni organi in povezani mehanizmi za poročanje; ponovno poudarja, da je treba to strategijo pregledno in vključujoče uresničevati; poziva srbske oblasti, naj odločno ukrepajo proti poveličevanju obsojenih vojnih zločincev ter prenehajo z vso retoriko razdvajanja in dejanji, ki ogrožajo celovitost sosednjih držav, regionalno stabilnost ter spravo; poziva srbske oblasti, naj pokažejo resnično zavezanost preiskovanju primerov vojnih hudodelstev in njihovemu pregonu; ponovno poudarja, da v Evropi ni prostora za zanikanje genocida;
81. poudarja, kako pomembno je regionalno sodelovanje pri vprašanju vojnih hudodelstev in pogrešanih oseb, poziva srbske oblasti, naj obsodijo vse oblike sovražnega govora, kampanje ustrahovanja ter javno odobravanje in zanikanje genocida, hudodelstev zoper človečnost in vojnih hudodelstev; obžaluje, da nekateri srbski organi in nekateri srbski politiki še naprej zanikajo genocid v Srebrenici; poziva srbske oblasti, naj poskrbijo, da se bodo sojenja zaradi vojnih hudodelstev nadaljevala, tudi na lokalni ravni, ter zagotovijo pravico za žrtve, tako da priznajo in spoštujejo sodbe sodišč v zvezi z vojnimi zločini, se borijo proti nekaznovanosti storilcev, preiskujejo primere pogrešanih oseb, preiskujejo grobišča in podprejo domače tožilce pri obtožbah storilcev;
82. obsoja vse večjo prisotnost obsojenih vojnih zločincev, kot so Veselin Šljivančanin, Dragoljub Ojdanić in Nikola Šainović, v medijskem prostoru, prek katerega širijo sovraštvo in nestrpnost do narodnih manjšin v Srbiji;
83. poziva EU in njene zaveznice, naj še okrepijo prizadevanja za spravo; pozdravlja obnovljeno sodelovanje zaveznic EU, zlasti imenovanje posebnih odposlancev ZDA, Združenega kraljestva in Nemčije za Zahodni Balkan, ter jih poziva, naj tesno sodelujejo in se usklajujejo z odposlancem EU, da bi okrepili vzvod ter zagotovili usklajeno svetovanje in podporo;
84. ponovno izraža podporo pobudi za ustanovitev regionalne komisije za ugotavljanje dejstev o vojnih zločinih in drugih grobih kršitvah človekovih pravic na ozemlju nekdanje Jugoslavije (RECOM);
85. pozdravlja začetek izvajanja območja brez mobilnega gostovanja po celotnem Zahodnem Balkanu s 1. julijem 2021, kar bo izboljšalo povezljivost ter prineslo koristi državljanom in podjetjem v regiji; pozdravlja sprejetje deklaracije z Brda, ki so jo podpisali uradniki EU in voditelji držav Zahodnega Balkana in v kateri je priznan pomen tega dosežka; poziva Svet in Komisijo, naj sodelujeta z oblastmi zahodnobalkanskih držav pri odpravi stroškov gostovanja med Zahodnim Balkanom in Evropsko unijo;
86. poziva srbske oblasti, naj v berlinskem procesu nedvoumno podprejo skupni regionalni trg, ki bo odskočna deska na poti v EU; poudarja, da bi morali biti vsi programi regionalnega gospodarskega sodelovanja na Zahodnem Balkanu vključujoči in sprejemljivi za vseh šest držav, pri čemer bi bilo treba doseči enakopravno sodelovanje med vsemi šestimi državami, hkrati pa pospešiti usklajevanje s standardi in pravnim redom EU;
Družbeno-gospodarske reforme
87. pozdravlja napredek pri razvoju delujočega tržnega gospodarstva, čeprav je vpliv države še vedno precej opazen, in dejstvo, da so uspešno ublažili vpliv krize zaradi covida-19 na gospodarstvo, med drugim s pravočasnimi fiskalnimi in monetarnimi ukrepi; kljub temu poziva srbske oblasti, naj ranljivim gospodinjstvom in podjetjem zagotovijo ciljno usmerjeno podporo, povezano s pandemijo; ugotavlja, da EU Srbiji še naprej zagotavlja bistveno podporo za socialno-ekonomsko okrevanje in nujne zdravstvene potrebe, vključno z dodatno podporo v znesku 10 milijonov EUR;
88. z zaskrbljenostjo ugotavlja, da ni bila preiskana nobena od obtožb iz prejšnjega poročila preiskovalnih novinarjev o vladnem prirejanju statističnih podatkov o covidu-19 v politične namene; poudarja, da sta zaupanje in preglednost še posebej pomembna v prizadevanjih vlade v boju proti covidu-19, zato srbsko vlado poziva, naj državljanom zagotovi vse ustrezne statistične podatke;
89. ugotavlja, da ima trg dela kljub izboljšavam še vedno strukturne težave ter se sooča z demografskimi in migracijskimi izzivi; poziva Srbijo, naj izboljša položaj žensk na trgu dela ter izobraževanje in usposabljanje še naprej prilagaja potrebam trga dela, zlasti na področju poklicnega izobraževanja in usposabljanja ter v povezavi z zelenim in digitalnim prehodom;